Author: Peter
Last saved by: agenda0
Company: urad

Predkladacia správa

	Návrh stratégie prístupového procesu v kapitole 29 – Finančné a rozpočtové ustanovenia sa predkladá na základe úlohy č. 3 v mesiaci máj Plánu práce vlády SR na rok 2002. 

	Potreba vypracovať tento materiál vyplýva z prístupového procesu Slovenskej republiky k EÚ v rámci kapitoly č. 29 – Finančné a rozpočtové ustanovenia. Oblasť finančných a rozpočtových ustanovení je zameraná na riešenie problematiky v oblasti rozpočtového procesu a v oblasti vlastných zdrojov rozpočtu Európskych spoločenstiev. Slovenská republika musí byť schopná ako člen EÚ prispievať adekvátnou sumou do všeobecného rozpočtu ES.

	Účelom predkladaného materiálu je načrtnúť stratégiu pre dosiahnutie pokroku v prístupovom procese v oblasti vlastných zdrojov Európskych spoločenstiev, upresniť postavenie jednotlivých inštitúcií SR v procese vytvárania systému vlastných zdrojov Európskych spoločenstiev, identifikovať ich zodpovednosť v oblasti výpočtu, výberu, platby, kontroly vlastných zdrojov a podávania správ EÚ. 

Vzhľadom na to, že materiál nemá finančný, ekonomický, environmentálny vplyv ani vplyv na zamestnanosť, doložka finančných, ekonomických a environmentálnych vplyvov a vplyvov na zamestnanosť sa podľa bodu 2.2.6 odsek 7 metodického pokynu č. ÚV-6655/2001 nevyhotovuje. Určenie vplyvu na počet zamestnancov v štátnej správe v súvislosti s prístupovým procesom v kapitole č.29 – Finančné a rozpočtové ustanovenia je predmetom materiálu Úradu vlády SR „Analýza administratívnych potrieb súvisiacich s efektívnou implementáciou práva EÚ na rok 2003“, ktorý bude samostatne predložený na rokovanie vlády SR v súlade s úlohou č. 17 v mesiaci máj Plánu práce vlády SR na rok 2002.

Predkladaný materiál má rámcový charakter, pričom jednotlivé koordinačné mechanizmy systému vlastných zdrojov budú podrobnejšie rozpracované v materiále „Pokyny pre riadenie systému vlastných zdrojov“, ktorý Ministerstvo financií SR predloží na rokovanie vlády SR v súlade s Plánom práce vlády SR na rok 2002 v mesiaci december 2002.